b'\n_START_ARTICLE_\nEifelrennen 1933\n_START_SECTION_\nPred dirko\n_START_PARAGRAPH_\nDirka je potekala teden dni po dirki Avusrennen in je bila edina pomembnej\xc5\xa1a dirka na znamenitem 22,81 km dolgem dirkali\xc5\xa1\xc4\x8du N\xc3\xbcrburgring-Nordschleife. Za zmago je bila razpisana nagrada 3.500 mark, drugo mesto 2.300, tretje 1.400 in \xc4\x8detrto mesto 1.000 mark._NEWLINE_Ve\xc4\x8dina dirka\xc4\x8dev na \xc5\xa1tartni listi je sodelovalo tudi na dirki Avusrennen pred tednom dni, le mo\xc5\xa1tvo Bugatti s svojimi velikimi dirkalniki Bugatti T54 se dirke ni udele\xc5\xbeilo, saj niso bili primerni za tako zavito dirkali\xc5\xa1\xc4\x8de. Baconin Borzacchini je sodeloval na dirki Targa Florio, tako da sta za mo\xc5\xa1tvo Scuderia Ferrari ob Taziu Nuvolariju dirkala Eugenio Siena in novinec Piero Taruffi, ki je bil presene\xc4\x8den nad \xc5\xa1tevilnimi ovinki dirkali\xc5\xa1\xc4\x8da. Dirkal je tudi Louis Chiron, katerega dirkalnik Alfa Romeo Monza so od dirke Avusrennen uspeli popraviti, Daimler-Benz AG pa je na dirko pripeljal dirkalnik Mercedes-Benz SSKL, s katerim je dirkal Manfred von Brauchitsch. Nastopal je tudi nem\xc5\xa1ki dirka\xc4\x8d Herbert Wimmer, ki je kupil dirkalnik Bugatti T35B od Paula Pietscha, ki je zdaj dirkal z Alfo Romeo Monza, tudi na tej dirki, z enakim dirkalnik pa je dirkal tudi avstrijski dirka\xc4\x8d Charly Jellen. Rudolf Steinweg je dirkal s starej\xc5\xa1im Bugattijem, za privatno ekipo Equipe Villars-Waldthausen pa sta bila na dirko prijavila oba dirka\xc4\x8da, Julio Villars in Horst von Waldthausen. Na dirko so bili prijavljeni tudi mad\xc5\xbearski dirka\xc4\x8d L\xc3\xa1szl\xc3\xb3 Hartmann z Bugattijem T35B, Luigi Fagioli iz tovarni\xc5\xa1kega mo\xc5\xa1tva Officine A. Maserati z dirkalnikom Maserati 8CM in George Eyston z Monzo. Na dirki sta nastopala tudi luksembur\xc5\xa1ki Norbert Sinner z Bugattijem T51 in kljub pozni prijavi tudi \xc5\xa1panski dirka\xc4\x8d Jean-Marie de Texidor z Bugattijem T35B.\n_START_SECTION_\nProsti trening\n_START_PARAGRAPH_\nNa prvi dan prostih treningov, v \xc4\x8detrtek, zaradi mo\xc4\x8dnega de\xc5\xbeja ni dirkalo veliko dirka\xc4\x8dev. Ve\xc4\x8dina se je udele\xc5\xbeila le petkovega treninga, najhitrej\xc5\xa1i so bili Nuvolari, Siena, Taruffi, Chiron in von Brauchitsch, prav tako hitra pa sta bila Villars in von Waldthausen. Trening je minil brez nesre\xc4\x8d, za favorita dirke pa je tako med gledalci kot tudi poznavalci veljal Nuvolari. Najbolj\xc5\xa1i \xc5\xa1tartni polo\xc5\xbeaj je iz\xc5\xberebal Taruffi.\n_START_SECTION_\nDirka\n_START_PARAGRAPH_\nPred 100.000 je na \xc5\xa1e mokri stezi povedel Taruffi, Fagioli, von Waldthausen in Eyston pa so obti\xc4\x8dali na \xc5\xa1tartu. Ob koncu prvega kroga je vodstvo prevzel Chiron, ki ga je odpeljal v \xc4\x8dasu 12:36. V drugem krogu je vodstvo napadal Nuvolari in ob koncu kroga je uspel prehiteti Chirona in si za\xc4\x8del ustvarjati prednost pred Chironon, von Brauchitschem in ostalimi. V petem krogu je moral Chiron na postanek v bokse in izgubil drugo mesto, zaradi predrtega rezervoarja za gorivo. Chiron je moral \xc5\xbee v osmem krogu ponovno v bokse, von Brauchitsch pa je dr\xc5\xbeal drugo mesto in brez postanka v boksih uspel ostati pred Taruffijem, Chironom, Pietschem in Jellenom._NEWLINE_Steinweg je moral odstopiti zaradi okvare motorja, podobno se je primerilo tudi Villarsu. Wimmer je zletel s steze v obcestni jarek, kjer je obti\xc4\x8dal, Nuvolari pa je med tem pove\xc4\x8deval svojo prednost. Taruffi, za katerega je bila to prva dirka na tem dirkali\xc5\xa1\xc4\x8du, je \xc5\xa1e vedno dr\xc5\xbeal tretje mesto, Chiron pa z enako \xc5\xa1asijo kot Nuvolari, a s \xc5\xa1ibkej\xc5\xa1im 2,3 L motorjem ni mogel slediti tempu vodilnega. Nuvolari je zmagal brez, da bi bilo njegovo vodstvo kdaj ogro\xc5\xbeeno, von Brauchitsch je osvojil drugo mesto, Chiron, ki je opravil kar \xc5\xa1tiri postanke v boksih pa je bil \xc4\x8detrti, za Taruffijem, tik pred koncem dirke pa je moral \xc5\xa1e na peti postanek. Prvi \xc5\xa1tirje so svoja mesta zadr\xc5\xbeali do cilja, peti je bil Hartmann, \xc5\xa1esti Pietsch, sedmi in zadnji uvr\xc5\xa1\xc4\x8deni pa Siena.'